정조 21년
丁巳五月初三日卯時上御熙政堂軍士房承旨入侍時行右承旨洪仁浩假注書李允謙記事官吳泰曾金履永以次進伏訖上曰大臣備堂引見賤臣承命出傳與左副承旨李魯述事變假注書李毅采右議政李秉模行判尹金文淳行上護軍金持默刑曹判書李得臣兵曹判書權吏曹判書李秉鼎行大護軍沈煥之行護軍徐有大行都承旨趙鎭寬漢城左尹李漢豐行副護軍南公轍校理金熙采朴吉源偕入進伏訖上曰他承旨入侍出榻敎賤臣承命出傳右副承旨李肇源進伏秉模曰朝氣乍涼聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰近日雨澤稍閟西風日吹此時一霈上下顒望而惜乾之歎諸道同然但嶺湖間多霑霔不至大段可悶畿內海西最爲渴望云矣上曰言念農民望雨之情予之夙宵悶慮何可勝言雨暘調順專係人事而今年之粒米狼戾極爲可悶以此之故尤切憂慮矣本司坐起之申飭今日賓對之進定蓋欲爲一言一事之或有裨益於民國也上曰守令入侍毅采承命出傳與昌城府使吳文常肅川府使洪龍鎭求禮懸監李邦億偕入進伏秉模曰臣於李明淵供辭判付中被誣受衊之敎竊有所懷明淵原疏之叵測渠亦不敢以受人誣衊自明而判付一下前後討罪者皆歸於誣衊人之科如臣無似雖無足道抑恐貽累於大聖人辭敎此一句特命還收區區之望也上曰此非難事改之爲可判付中當改下矣出擧條上曰畿營失火單子來呈於何時耶仁浩曰今日廳坐罷後來呈矣上曰近來紀綱此豈成說乎以禁盜一事言之將臣之不敢以平服往救而必以軍服戎服者自來法意至重則此無他平時之不忘戰陳間事以爲緩急之有備也顧今八域升平四郊無壘邊烽報千里之安宵柝無五夜之警惟彼禁火一事卽係應行之細事則初不馳救又稽登聞亦安用彼將爲哉御將亦兼捕將則雖非字內亦有稽忽之責矣去夜禁盜形止所當從門隙卽呈單子而及其廳坐後始乃登呈者此亦法綱所在當該捕將事極爲駭然矣秉模曰去夜西城外民家失火延及畿營之數間外廊而捕廳禁盜單子始於今日廳坐來呈云事極可駭當該捕將施以罷職之典何如上曰依爲之禁火之法至嚴捕將與將臣皆以戎服或軍服馳救以其禁盜形止捕廳報聞不容晷刻遲滯而近例則前夜禁盜形止每於廳坐呈單大是謬例此後嚴飭復舊釐正而雖曰襲謬旣覺之後不可無嚴處該捕將罷職輕矣施以不敍之典畿營亦營門則外廊雖與公堂有異城闉咫尺豈可無一言狀聞乎當該道臣亦爲推考可也出擧條仍命書榻敎曰右邊捕盜大將柳孝源施以不敍之典仁浩曰右邊捕盜大將柳孝源施以不敍之典事命下矣在前如此之時有他邊大將兼察之例今番則何以爲之乎上曰依爲之出擧條仁浩曰他邊大將出代間兼察事命下矣左邊捕盜大將李漢豐牌招聽傳敎何如上曰依爲之出擧條仍敎曰此後則禁火單子雖從門隙趁卽入啓事分付此亦廟堂所關而一未提飭近來廟堂事誠非細慮以宗廟夏享時班列事言之政院分付與該曹知委轉輾錯誤竟致大臣之彷惶闕外莫適所從寧有如許道理乎蓋動駕時大臣押班所重在焉故原任大臣中領敦寧押班於東班者古例卽然近來親享時祭官之有實職者輒皆先詣享所吏戶禮判亦不參班而六曹導駕諸堂先詣則東班將不得成班故曾有申飭矣今番擧行無乃藉此而錯誤耶大臣體重而未免徊徨道路其在國體亦豈成就乎秉模曰夏享大祭親行動駕時政院吏曹誤爲知委諸享官離其班次待於闕外事關班儀不可以旣往置之當該承旨當該吏曹堂上罷職何如上曰依爲之其時不卽草記今於提問之後始有此奏大抵朝體不可以微事略之矣出擧條秉模曰其時臣等大是失着設或有緩不及事之歎初無吏官之傳宣聖諭而遽然來待於闕外者已違命召之訓尙誰咎哉秉鼎曰臣非其時該堂少無分疏之嫌故敢此仰達矣伊時臣以進幣瓚爵官齋宿於公廨以待動駕時隨駕矣李敬一適來憩故臣問曰去夜知委皆令來待於弘化門外者果的實耶李敬一曰弘化門外待令云者卽吏曹之初次誤爲知委者而其後自該曹卽爲更報曰俄者弘化門外待令云者乃是誤傳勿爲來會於闕外云矣以此推之其時該堂別無可罪之端矣秉模曰筵體至嚴而吏曹判書李秉鼎乃於該堂罷職之請不當分疏而分疏推考何如上曰依爲之出擧條仁浩曰城內外人家失火單子所當卽爲修納而去夜戌時失火單子今日廳坐罷後始爲來呈事極稽忽不可無警當該漢城府堂上從重推考何如上曰依爲之出擧條仍敎文淳曰此後則卿其另飭各該部郞前夜失火單子必趁廳坐來呈事書揭本府壁上以爲定式可也文淳曰每於夜半失火處各該部官待明朝躬進失火形止詳細摘奸後報來於本府故單子之呈納每値差晩而此後則臣當各別申飭矣上曰門外則勢似然矣上曰近來政院禮房擧行甚爲駭然廟宮大享時遣承旨奉審行祭卽予伸誠之意而日昨宮享時禮房承旨入侍有待行事時當遣承旨之敎矣禮房之徑先申退已不成說旣已還家之後則不卽提稟自外進去尤涉未安又於昨日有顯隆園傳香日陪進祭物之命則蓋以留守旣爲獻官受香時仍奉祭物之意而徑先傳香於今日者豈不駭然乎秉模曰廟宮大享時每令承宣進詣審視禮成後復命實出於洞屬之聖念而今番宮享承旨之已奉下敎者徑先公退及復趁時命下之後自私次進詣云此已萬萬未安而坐直承旨之不爲提稟又爲可駭承旨一竝罷職何如上曰依爲之出擧條上曰長陵獻官豈可以武弁每每差送乎申飭銓曹可也仍命書傳敎曰承旨前望單子入之待下批牌招察任上曰次對爲之秉模曰忠淸監司林濟遠身病沈重時月之內無以視務云不可無變通之道今姑許遞何如上曰依爲之營務之瘝曠可悶政官牌招開政待下批使之不多日內辭朝可也出擧條仍命書榻敎曰忠淸監司林濟遠許遞政官牌招聞政差出使之不多日內辭朝秉模曰全羅監司徐鼎修報瓜已在去月矣自外補仍爲外移故該曹不得循例差出云而此與外補稍異差代恐宜故敢此仰達矣上曰依爲之出擧條命書傳敎曰昨日獻納李羲甲之避嫌何可循例捧入該房承旨遞差當該臺臣亦爲遞差次對有命未肅拜臺諫都憲及南臺外竝許遞前望單子入之待下批牌招近來臺廳長鎖次對未見臺諫久矣今日雖値齋日宜令備員使之先入侍後謝恩熙采退出旋入進伏上曰分養馬已來者區處極難雖欲分送於附近牧場而亦多掣礙之論云何以則好耶秉模曰分置近牧之弊果有許多難便之端該寺郞之分養權罷之言稍有意見今年京畿湖西兩道外諸道分養之規姑爲權罷量其利害便否而定式似好矣上曰此是故右相之擔當創始者而今焉已矣繼此訐謨者非卿伊誰予則姑未知裏面之便否卿須退而商量草記從便區處可也秉模曰臣當於筵退後更究意見以草記仰聞矣上曰豈徒此事爲然每事一從意見爲之固好豈可局促爲也卿之自勉者當在活潑潑地矣秉模曰因忠淸監司林濟遠狀啓尼城藍浦栗峰還穀虛錄磨勘時道臣李亨元李鼎運現告事狀啓義禁府啓目內以爲糶糴法意何等嚴重而其時邑驛之文報面陳非一非再則固宜趁卽狀聞隨其多少從重論勘而遷延時日終未準捧歲末磨勘未免苟且簿錄虛充歸於自欺之科前後道臣之初未董飭末乃虛勘俱爲可駭所當論勘而藩任體重令廟堂稟處矣道臣之不卽登聞非爲掩置蓋以一經登聞之後則邑驛便不思竭心釐正之道輒以未捧無難來勘故也大抵無論反逋單代設或自道內現發營門則嚴飭完簿邑驛則畏法畏罪某條釐正然後穀簿可以維持恐不可以不卽狀聞請勘深罪道臣而旣已上聞亦不可無警當該前後道臣姑先從重推考何如上曰依爲之出擧條命就座秉鼎曰今朔爲始當爲儲窠而若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之出擧條上曰生民之困瘁未有甚於近日以大同軍布言之米之十二斗所納者折半爲六斗身役之二疋當納者折半爲一疋此是先朝於戲不忘之聖恩矣挽近以來則此亦難於一一準捧未知何故也只緣奸竇日生而然耶費用無節而然耶一年收租不過九萬石而軍餉所入已過四萬石應入應下初不相當雖有智者不能爲謀者政爲今日道也予之所倚毗者惟在承弼之地在卿等相須之道宜念古人所謂庶竭駑鈍之義今日行一事明日行一事月計則有餘歲計則倍有餘一以民事着念爲之可也秉模曰程子所云每事皆於法度內爲之者正合服膺而如臣則素蔑才猷未能隨事救措於民國大事徒貽伴食之譏臣實愧悚矣上曰近日廟堂或不免下行百司之事云此亦體統所在矣大臣董率之責固不當如是矣秉模曰此蓋由於綱維之不振而亦豈非廟堂不能彈壓之致耶上曰此後則更加留意俾有尊朝廷正百官之效可也秉模曰以詞訟衙門言之訟民之見落於刑曹者又卽越訴於京兆此非大段謬弊乎非但有欠於相敬之道法司之紛挐日甚都民之奸僞日滋此不可不着意釐革處也上曰此等處釐正亦不過廟堂一分付之事矣此則細事而外此民謨國計之可以筵達者筵達草記者草記一以對揚爲念則功利之及於民者亦當如何也上曰統營戰船之用於漕運事防啓者豈不萬萬駭然乎渭運時豈無漕倉船而欲使戰船輸載者當初下敎亦豈不料量於戰船制度之如何而所謂能櫓軍之容入百餘名者豈可以十數人橈櫓云者已不成說矣忠武公全書刊出時必欲備載龜船制度自爾未果則忠武船制如渠尹得逵者敢曰如此如彼乎朝令旣下之後此等非難之事稱頉防報者太甚容易其習可痛卿其各別嚴關詳問使之條列以聞可也上曰大抵人才近漸降殺而文體則飄輕如飛筆劃則橫斜無氣少無古意眞態如是而能有丕變之效耶曾聞卿一番看字便有所益於需用云然否秉模曰間或看閱而以臣魯劣之才亦安得隨閱輒效也上曰大體看閱最有所益故昨冬選得史記列傳以爲看讀之工而史記亦多名色旣有史選又有漢雋則不必別爲抄出而爲便披覽旣已選之故欲令刊布今夏則間欲專工於史記借其威權而史記則權術邊太過是可欠也至於漢書則予最不喜之千古小說體出自漢書矣班固雖不及於西京篤厚而何其文體之若是也秉模曰古人多有取法於漢書而爲文章者然不及史記則遠甚聖敎至當矣煥之曰每歲端午本院封進醍醐湯于各殿宮而中宮殿無封進之例云故臣取考謄錄則先朝乙未以前年年封進文蹟俱在而丙申以後闕封以至于今矣當初事故伊後因循雖不必提論揆以事體道理極爲未安自今年依舊例封進實合事宜故敢此仰達矣上曰復舊封進可也上曰臺諫進前熙采曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣臣謂寢李汝節定配之命更令王府嚴覈取服施以當律宜矣上曰不允出擧條上曰守令進前文常進奏職姓名上曰爾之親年幾何文常曰七十一歲矣上曰然而爾當下去耶文常曰當呈遞於吏曹矣上曰今日政差代可也龍鎭等進奏職姓名訖命先退命書公事判付訖仍命退諸臣以次退出